sabato 16 luglio 2016
Semenant tal salvadi
Di pitinin, Toni al leve parmìs il nono e a i doi bûs, il vieli si ustinave a savoltâ chel toc di cjamp salvadi passant la ferade, une tiere che parturive dome claps e baraçs. Il von al jere convint che e jere cuistion di timp. – Bisugne dome meti cuince e tante man - i diseve, intant che al cirive di impiâ la pipe.
Di frutin, si puartave daûr un seglotut e une palute come chês dai canais che a zuin cul savalon a ôr dal mâr. Biel che a levin cjaminant a pas di bûs, nol pierdeve di voli la strade, buiace che al viodeve, buiace che e finive tal seglotut, po le strucjave intal piçul ledanâr di chel toc di cjamp sterp.
Di fantacin al leve cun so pari. Il nono al jere lât a savoltâ tieris oltranis. I braçs dal zovenut cumò a podevin sopuartâ il pês di un seglot. Tal dì di marcjât, chel des bestiis, Toni al jemplave variis voltis il seglot, za che di vacjis indi jere tantis, prin o dopo dutis a varessin fat i dibisugns sul lûc.
Di grant e bielzà sposât, si lu viodeve cun pale e cariole zirâ par stradis e stradelis in cercje di chel substrât che al varès cambiât la muse a chel teren rampit e glereôs. Il mandât dal nono no i dave padin, al jere sagrât. Al sarès rivât a fâ florî chel salvadi. Al smondeà par ben, gjavantji cuasi in forme ossessive ducj i claps, cun lôr al cenglà il contor. I steve dant a chel lûc une identitât, une paronance e une braùre ferbinte.
Toni, bielzà nono, al fumave la sô pipe a cuarnet sentât sul muret di claps. Il salvadi al jere stât domât, ancje i raclis a menavin mintri che a sostignivin lis plantis cun dai pomodoros mai viodûts inniò.
Il vieli, cun bocje di ridi, al cjalave i smursiei blancs e ros come miluçs dal so piçul nevôt. Il frutin, cul seglotut e la palute in man, lu ripuartave indaûr tal timp.
di Galliano di Buenos Aires
Etichetis: Contis, Galliano di Buenos Aires, Gjenar poetic, Gjenar romantic
venerdì 15 luglio 2016
LiO: Isulis
Isulis
di Stiefin Morat
CE LIBRI ISAL?
Un libri di poesiis, di cuasi 90 pagjinis, dutis voltadis ancje par talian (e ben) pe golaine de Kappa vu Discanto. I 58 componiments, mai masse luncs, cualchi volte curtissims, a son dividûts in 4 parts: Dopu Friscu, Mârs, San Pauli, Arcipelacs.
MA CUI ISAL L'AUTÔR?
Stiefin Morat, ancje contecurtârs dai nestris, al è un dai autôrs furlans che plui al à contribuît a slargjâ la lenghe furlane come maniere di intindile e di doprâle. O stin cjacarant dal romanç Donald dal Tiliment. Stiefin al è ancje un dai Trastolons, dal coletîf poetic Usmis, e chest an al è saltât fûr il sô libri gnûf, simpre pe Kappa vu.
MA CE ISAL DENTRI, DI PRECÎS?
Dentri di Isulis si cjate une racuelte di poesiis, peraulis e sintiments che a doprin la lenghe furlane, cu la variant di Morsan e cun plui di cualchi preseade distance de lenghe standard, in maniere alte, cuntun lessic che al è tal stes timp fat di ricercje ma ancje di vivût. Il mâr, la isule e la solitidin dal om e dai oms a son i topos plui cirûts. Poesiis, in ogni câs, di lei cence presse, e gustâ un pôc ae volte.
MA A CUI I PUEDIAL PLASÊ?
A chei che ur plâs une poesie pensade e cirude, no frut di peraulis metudis dongje in premure. A cui che al vûl viodi la lenghe furlane a frontâ un lessic no di ogni dî e un nivel letarari alt, pûr restant comprensibil e simpri melodic. A cui che al à gust di lei lis poesiis sedi par talian, sedi par furlan, jessint che la traduzion e je, in pratiche, valide come la poesie in lenghe furlane.
E SE O AI VOIE DI CJOILU?
Si lu cjôl sul sît de Kappa vu, o ancje inte Friûl libris, o insome, si cjate, ancje se no subit.
Etichetis: Lets in Ostarie, Ostîr, Stiefin Morat
LiO: Nome chê lenga chì a ne permet da favelâ
Dome chê lenga chì a ne permet da favelâ
Federico Tavan
dai timps di USMIS e dal C.S.A. al infinît
par cure dal Coletîf Chialtres
CE LIBRI ISAL?
Un libri di poesiis, intervistis, scrits e ricuarts che al è jessût tal 2014 par cure dal Coletîf Chialtres di San Zorz e che al met dongje une vore di materiâl par memoreâ e mostrâ la cifre poetiche e la persone di Federico Tavan. Al à dentri une vore di poesiis, dutis cu la traduzion par talian, plui scrits e letaris lassadis inte caligrafie origjinâl, fotografiis e articui di chei che a àn cognossût l'autôr.
MA CUI ISAL L'AUTÔR?
I autôrs a son tancj, daûr dal non coletîf Chialtres, e in particolâr Massimo Masolini, Federico Sabot, Cristina Babierato, Carla Cigaina, Pauli Cantarut, Raffaele BB Lazzara, Donato Toffoli. ancje se i ringracjaments a van a une vore di plui int.
MA CE ISAL DENTRI, DI PRECÎS?
Poesiis di Federico Tavan, prin di dut, gjavadis da lis variis publicazions dulà che a jerin jessudis e metudis dongje (Comugne, Usmis, Patre dal Friûl, ...), da lis fotografiis, dai articui jessûts tai agns che a contavin de vite e de opare di Federico, e soredut, letaris autografis che Tavan al veve indreçât a siei amîs. Al ven fûr un cuadri, che al mostre persone, poete e dut che al jere ator di lui.
MA A CUI I PUEDIAL PLASÊ?
A ducj i amants de poesie no convenzionâl, de fuarce de peraule, dal furlan stuart di Andreis, di Federico Tavan e di dut un Friûl che al è platât ma fuartissim. A chei che a àn voie di savê di plui su une figure pôc cognossude che e meteve dongje poetiche e politiche, fuarce espressive e vite di ogni dî, dispes tragjiche, come chê dal poete di Andreis. A ducj chei che a vuelin cognossi la leterature furlane fintremai tai siei cjantons plui biei, e dificii di rivâ.
E SE O AI VOIE DI CJOILU?
Nol è facil. Al è un libri prodot e stampât in propi, cence codiç isbn e distribuzion intes libreriis. La vie plui curte e je probabilmentri chê di lâ li di Onde Furlane o di domandâi e chei dal coletîf Chialtres (chialtres@gmail.com). O pûr si pues simpri provâ a scrivi a ucuù e uluù e al basta gozâ, mo!
Etichetis: Federico Tavan, Lets in Ostarie, Ostîr
giovedì 14 luglio 2016
Alfabet Morse su Mart
"NEE NED ZB 6TNN DEIBEDH SIEFI EBEEE SSIEI ESEE SEEE !!".
La NASA a li à dadis fûr nome cumò chestis fotos fatis de sonde Mars Reconnaissance Orbiter tal mês di Març di chest an, e di bot si è discjadenade ogni sorte di fantasie su ce ch'al podarès volê dî chel scrit sculpît su la scusse dal planet Mart. Lant daûr dai plui azardôs chei ponts e liniis ch'a si viodin, no son altri che peraulis in alfabet Morse, une sorte di anunzi che i Marzians a nus mandin viers la Tiere, ma dut ancjemò di capî, ch'al sarès:
"NEE NED ZB 6TNN DEIBEDH SIEFI EBEEE SSIEI ESEE SEEE !!".
I sienziâts a son scuasi sigûrs ch'a son formis fatis dai grancj aiarons ch'a soflin sul planet, ma lis fantasiis a no si fermin mighe nome parcè che la sience e à cjatât il parcè, e inalore ju ducj a dî la lôr.
I plui esperts di storie antighe a so sigûrs che Mart, il diu de vuere pai Grêcs, al vedi dit:
"Chel bastart di Paride a i à metûts i cuars a Menelau, al à di murî".
Là che invezit chei ch'a studiin i jeroglifics a disin ch'a nol pues jessi altri che:
"Cleopatre a i à metûts i cuars sedi a Juli Cesar sedi a Marc Antoni, bule jê".
I plui modernis, cjalant a font lis fotos, a sostegnin che i segns a son une vore plui zovins e a rivin fintremai al dî di vuê, si che duncje un DEM di sinistre al dîs:
"La leç eletorâl e je une porcarie piês di chê di prime, covente mandâ a cjase chel ch'al à scrite",
un altri tifôs de Nazionâl invezit al zure che:
"Pellè e Zaza a son stâts comprâts dai todescs che àn paiât i Cinês ch'a nus a i puartin fûr des scjatulis".
E chi al è plui che mai dificil metiju dacuardi ducj.
di Bepi Zefon
Etichetis: Bepi Zefon, Contis, Gjenar fantasience, Gjenar ironic, Gjenar sientific
lunedì 11 luglio 2016
U.F.O.
O torni a scrivi di telefilms. Tai prins agns 70 a “La TV dei ragazzi” tal tart dopomisdì al leve in onde U.F.O. In veretât nol è che si tratàs propit di un program indicât pai zovins, pe violence e pe vene di erotisim che al veve però… ta chê volte… o jerin apene vignûts fûr dal ’68 e in TV e jere une altre sensibilitât.
Il frêt Ed Straker, a cjâf de S.H.A.D.O. (Supreme Headquarters Aliens Defence Organization = Organizazion pe Difese cuintri i Aliens, Cuartîr Gjenerâl Suprem) al veve une machine cu lis puartis che si vierzevin a ale di cocâl, ven a stâi, par aiar e cu la vuide a çampe (strani, par jessi in Anglie): ce maravee! Sot di lui l’atletic colonel Paul Foster, idul des fantatis. E nô mûi? Nô o jerin inamorâts des feminis di Base Luna, cui cjavei viole o dal colonel Veronica Lake che al jere di ses feminin e cui cjavei bionts. E o volevin jessi nô frutats a butâsi jù pe trombe/sgliçul in Base Luna par jentrâ te cabine di un intercetôr… e si domandavin cemût mai che te panze di chel avion spaziâl a stavin dentri dai missilons cussì grancj o se a ‘nd veve dome un devant e nol podeve sbaliâ il colp...
E cui nol varessial volût vuidâ su la tiere un cjar armât “SHADO-Mobile” o pûr in mâr/cîl un Skydiver? Sì, parcè che si veve di butâ jù chê sorte di conis che a ziravin e che a fasevin vshvshvshvshvshvshvshvshvsh rompint i coions su la Tiere e su la Lune!
La maturitât dai sogjets, lis ideis, i modelins che a sameavin vêrs, i costums (pensìn a lis bielis mais di rêt dai marinârs dal avion-sotmarin Skydiver!)… dut chest, cuntun judizi posteriôr, mi fâs preferî U.F.O. a Spazio 1999, telefilm che al è vignût dopo (ducj i doi a forin ideâts di Gerry e Sylvia Anderson).
E il fat che, la uniche volte che tu viodis un alien, al salte fûr che al è un uman rapît e cun parts traplantadis, al rint la storie ancjemò plui biele e misteriose.
Ve alore che, lant tal interdet, in particolâr su Iutub, si po cirî la splendide sigle… buine vision!
di Checo Tam
Etichetis: Checo Tam, Contis, Famei, Gjenar fantasience, Gjenar sociâl
venerdì 8 luglio 2016
Un fradi particolâr
...al pues sucedi, savêso, e a mi mi a sucedût: cognossi un fradi particolâr.
Nô no vin il il stes "DNA", ma si sin contâts moments di vite di un om, che par lui al jere pari, par me professôr.
Cuant che lu ai cirût sule tele di ragn di internet, no i soi rivade dongje al prin colp, (inberdeâde come ch'o soi cul computer!) ma a le fin lis peraulis scritis a son deventadis vôs, plene di emozion par me, intal sfuarç di fâmi e fâi capî ce che so pari al à volût dî par tancj students come me. In efiets, no al plui tart di une setemane, un me compagn "maranês" mi à dite: "Par mi el Nigris xe stò come un pare"
Lui, Daniele, il me fradi particolâr nol podeve viodimi, dilà dal telefon, ma o vevi le muse in bore, come cuant che mi interogave so pari, e podopo (come ch'a disin chenti, a Cjarlins) "une tu e une jo" quant che doi si fevelin a mulin parce che un al tache ancjemò prin che chel altri al vedi finît.
Dopo un cors di lenghe furlane o ai imparât ancje a disi ogni pèl un pan e difat cussì mi sintivi intant che lui al fevelave, al veve deçidût di dâmi da tu e intal câs che no mi fos lade ben le robe o podevi lâ a protestâ dal sindic o dal plevan, ma chi o zuri che cussì mi "plasonona" par dîle come a Sarvignan.
Lui al è un fradi simpaticon, al è un om super, come ch'al jere so pari, ma cuntune semplicitât che la figure dal professôr cui voi logâts dai ocjâi scûrs nol podeve dâ par vie de sô catidre.
Mandi Daniele Nigris e, par dîle come te: "Come in famee, une bussade e buine gnot!"
di Barbara Battel
Etichetis: Barbara Battel, Contis, Gjenar romantic
mercoledì 6 luglio 2016
None Barbara, contimi la storie di....
Se jo o fos un juke box invezit des cjançons inte mê panze, al puest dai discs, o varès lis contis. Al vinars di sere il nestri nevodut al durme chi di nô, a Cjarlins, e fintremai che no si sint pront nol cjape il troi pe cjamare. Pigjame, lavâ i dincj e po dopo sot de cuviertis, pront cul dedut adalt par comandâ la conte sielte par cheste sere achì. Al va a bugadis, par setemanis interiis al domande simpri chês di "zombie" (stait cuiets, che no son di pôre, la prime fifone o soi jo!) e par lôr o ai inventât une storione gjave-cûr che se a son cussì al è parcè che nissun i voleve ben, ma a deventavin ducj bielonons cuant che la int che i steve intor a scomençave a jemplâju di bussadis e cjarecis! Cheste sere, dopo une vore di timp che no la domandave, e je tornade in classifiche chê di Bepo Ros: oh, sù cu lis orelis che nol è facil come ch'al pues someâ, parcè se mi scjampe un tic di chel che lui a si vise o soi dal gjat! E a chest pont de vite un ninin di furbetât mi jude a saltâ fûr dai imbroi di chel bielissim bintar che al à non Jan e che m'ai splane dispès sot dai peis!
"Dimi piçul, judimi a ricuardâ, cuale ise?" Lui, cun pazience, mi da il struc dai ponts plui impuartants e cussì, cun pôc dongje o pues fa la mê biele figure! (carogne di none Barbara!). Man a man che la conte e va indenant il so cjavut al aprove pont par pont e, rivade scuasi a la fin, cuant che Bepo al lampe la bolp daûr dal sac dal forment, intal pulinâr, cu la brame di cjapâle ancje se i à colade la sclope e cun disconfuart al tire la forcje, becant in plen il sac... ben a chest pont Jan al è za partît pal troi dai siums cence vê bisugne dal finâl de conte! Benedet tant biel chel frut (sedi che al à cjapât tant de belece slovene de mê brût, ma mi plâs cirî ancje cualchi olme di gno fi)
Buine gnot agnulut nestri!
di None Barbara Battel
Etichetis: Barbara Battel, Contis, Gjenar romantic
lunedì 4 luglio 2016
Diu bêç e Madone palanche
- Driin, driin, driin - ”… ma cui puedial jessi a cheste ore, si domandave Gjino che si jere indurmidît denant de television? Cui isal?… ah, sêstu tu? cemût mai, nol è di te clamâ cussì tart!
Al jere un sabide di sere, dibot undis e al jere Pauli che al clamave. Puaret di cuant che chel ictus lu veve çuetât, le salût, chel om, lu veve propit bandonât. Cun di plui, di un an, al veve di scombati ancje cu la vissie.
I vevin cjatât un cancar, cussì a disevin i miedis. Lui, par chest, al varès volût lâ sot i fiers subit, ma cemût podevial se tal ospedâl lu vevin metût in liste par la fin dal Istât dal an che al ven?
A dî la veretât il primari cun lui al jere stât onest. I veve proponût che se al ves paiât di sô sachete, lu varessin operât subit.
“Vigji, o soi Pauli, passimi mê sûr, al je di tantis oris che no rivi a pissâ…”
Mariute, la femine di Vigji che e jere lade a durmî di un pieç, sintût tal sium il telefoni, subit e veve capît che al jere sucedût alc di no tant biel.
“Se no tu rivis a disvuedâti di cussì tant timp, si scugne clamâ daurman il miedi - son stadis lis sôs primis peraulis. - Diu, no intint il primari, ma almancul chel miedesut zovin che plui voltis ti à visitât e che ancje lui al è tant brâf.
Dit e fat. Une ore dopo un infermîr che al lavorave cun chel zovin miedi, ancje se la ore e jere tarde, al jere lât a cjase di Pauli, che finalmentri cuntun catetar, ben sistemât jenfri la brucje al veve podût svuedâ la sô bufule.
Che canele e jere stade pardabon une benedizion, ancje se par Pauli, dome il pinsîr che al varès vût di tignîle tant a dilunc lu copave. Un vêr lambic, cence fevelâ dai trente euros che al veve scugnût tirâ fûr par paiâ chel infermîr.
“Lunis, come che mi à dit prime il miedi al telefoni, ti puarti tal so ambulatori e soi sigure che par cemût che tu sês cumbinât al capissarà ancje lui che cumò a scugnìn operâti subit - e businave Mariute a pene lât vie l'infermîr."
E cussì a son ladis lis robis. Vignût lunis a àn puartât Pauli di chel miedi. A viodilu, puaret, çuet e cun chê buste che i pendolave jù pai bregons al faseve propit dûl.
“Siore la cundizion di so fradi no je tant grave di obleâus a operâlu cun urgjence, al à sentenziât il miedi. Come che a viodês, par cumò, ancje se cul catetar, al pues disbevi lu stes.
O sai che par lui al è un lambic. Dut câs e sarès une soluzion.Te cliniche indulà che o lavori jo, cuant che no soi tal ospedâl, par operâsi, a diference dai dodis mil euros che us domande il me primari, a bastin siet mil e, us garantis che sin brâfs ancje nô.”
“Siet mil euros, un bon presit siôr dotôr, jo lu ringracii, ma gno fradi nol à nancje chei.” – e je stade pronte la rispueste di Mariute.”
“Alore siore, cun so fradi e vin di lâ indenant cussì, ancje se o capìs che chel catetar che al scugne tignî, par lui, al è un grant sacrifici. Ma sperin che il timp al passi daurman. Dome une racomandazion: se viodês sanc tes urinis vês di cori di corse intal ospedâl.”
Il timp intant, ben planc, par Pauli, in chel calvari, al passave avonde spedît. Al jere rivât Dicembar e ancje se lis zornadis no jerin tant bielis lui si distraeve pierdintsi tai colôrs dal presepi e dal arbul di Nadâl che pe fieste de Madone la sô femine e veve za ben prontât.
Ma une dì alçant i voi di chês piçulis distrazions, cjalant chel sacut indulà che al finive il so pissariti, Pauli, si jere inacuart che al jere plen di sanc. No si podeve plui spietâ e in cuatri e cuatri vot al è finît tal ospedâl. Denant di chel sanc, che al fâs pôre a ducj, bêçs o no bêçs, finalmentri e àn scugnût operâlu. Pecjât, che une volte viert, chei miedis che lu àn operât si son inacuarts che il cancar, ben planc, come la grame, si jere slargjât fin tai budiei.
Ce marum, par la sô int viodi Pauli che aromai al veve lis zornadis contadis, ma piês ancjemò, savint che se un nol à bêçs par curâsi al scugne murî. E in chel ingôs sangloçant Mariute si domandave: “cui sa se la medisine e je une sience che l’om al à metût in vore par gjavâ la soference?
No crôt, i varès rispuindût il puar Pauli se al ves podût scoltâle e rispuindi.
di Nello Malisano
Etichetis: Contis, Gjenar romantic, Gjenar sociâl, Nello Malisano
venerdì 1 luglio 2016
La cjamare di îr
O vevin let di trop bogns che a son i vins furlans inte Lonely Planet – une des perlis di un critic di New York che o adorìn – ma dome al ultin moment o vin decidût di brincâ un last minute e lâ a dâ un cuc veloç inte maraveose enogastronomie di provincie di cheste regjon.
O sin rivâts a Udin cence prenotâ nuie, ator di nô un davoi di berlis, blestemis e coiars che a rutavin une lenghe incomprensibile. Nus àn mostrât cemût rivâ tal mieç di chel sbit di citât e cjalant une tor cuntun orloi a muse di soreli, di une frescje loze jevade di une grampe di scjalins, o vin subit olmât il cinc stelis che nus coventave. L’unic.
Cjamaris finidis, a levin indevant a dînus li de reception, ma nô no sin int usade a sintîsi dî di no. O sin siors, i vin dit. Une vore, siors. Cussì al jere rivât il paron, une panze involuçade intun grumalat ont e une musate rabiose.
Cuntun colp di sbessule a si jere intindût cul fantacin daûr dal banc.
«Pai… no sai se al è il câs», al veve trabascjât chel, «e se dopo a van a contâle ator?»
Nus platavin alc, al jere clâr. E alore i vin tirât fûr il scansel de lenghe cul cisôr dai bêçs di cjarte. «A sarès la cjamare di îr…» al bruntulâ l’om, pôc convint.
Cussì o vevin insistût. E lui nu sveve spiegât.
Vuê a vevin dutis lis cjamaris plenis, figurinsi, al jere Friuli doc… ma la dì prime la cjamare di îr e jere restade vueide. E jere une stanzie normalissime, anzit, ancje un tichinin cragnose, ma inte puarte di jentrade e veve montât un argagn dal timp: si podeve jentrâ intune cualsisei zornade dal passât. Si durmive e a matine si tornave intal presint. No jere però un machinari dal dut afidabil e bisugnave firmâ une liberatorie, dulà che tra l’altri si obleavisi a no dî nuie a di nissun e a no lâ fûr de stanzie fin a la matine dopo. Nus pareve avonde inverosimile, come cuistion, ma cuant che l’om al veve pandût che il presit al jere un centenâr di voltis plui alt di chês altris cjamaris, o vevin subit cambiade idee.
E o vin fat ben, parcè che e je stade une esperience incredibile.
Si respirave un aiar sospindût, misteriôs, il timp al pareve sfantâsi e slungjâsi. O vin fat l’amôr come di agns no nus capitave e o vin fantasticât su ce che al podeve sucedi se a levin fûr de stanzie in plene gnot. E no je stade di sigure la penâl saladissime a fânus dismeti chel proposit. O vevin dome voie di stâ li, a vongolâ in chel passât.
Fûr, il davoi de fieste al centenave lis orelis, ma no nus interessave. Nô o jerin contents cussì.
Parfin il paron al jere simpatic, la matine dopo: cuant che nus à saludât e i vin paiât il cont al rideve di gust, come se al fos contenton. Di sigure, ancje lui al jere content par nô.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar ironic, Gjenar sociâl, Ostîr, Raffaele Serafini
Iscriviti a: Coments al post (Atom)
ita_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn ita_Latn umb_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn mos_Latn fur_Latn mos_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn pap_Latn fur_Latn ita_Latn hrv_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn ita_Latn fur_Latn fur_Latn fur_Latn fur_Latn fuv_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn fur_Latn